DNA ลุยขยายสาขา “KingKong Phone” หวังหนุนรายได้โตต่อเนื่อง
DNA ลุยขยายสาขา "KingKong Phone" หวังหนุนรายได้โตต่อเนื่อง-เริ่มรับรู้รายได้โครงการวางระบบประปาบนเกาะเสม็ดใน Q4/60
26 ม.ค. 2560

นายศิริศักดิ์ ปิยทัสสีกุล กรรมการผู้จัดการ บริษัทดีเอ็นเอ 2002 จำกัด (มหาชน) หรือ DNA เปิดเผยถึงแผนการดำเนินธุรกิจในปี 60 ว่า บริษัทยังมุ่งมั่นจะแสวงหาธุรกิจใหม่เพื่อสร้างรายได้ที่มั่นคงให้แก่บริษัท ซึ่งในช่วงที่ผ่านมาได้มีการปรับเปลี่ยนร้านจำหน่ายซีดีและดีวีดีมาเป็นร้านค้าภายใต้ชื่อ “KingKong Phone” เพื่อดำเนินธุรกิจจำหน่ายอุปกรณ์สื่อสาร และ Accessory ต่างๆ ของระบบแอนดรอยด์เป็นหลัก ดังนั้น ในปี 60 บริษัทฯจึงมีเป้าหมายขยายร้านค้าเพิ่มเป็น 80 ร้านค้า จากปีที่ผ่านมามีจำนวนทั้งสิ้น 37 ร้านค้า โดยมั่นใจว่าธุรกิจดังกล่าวจะสามารถสร้างรายได้ที่ดีให้กับบริษัทฯอย่างต่อเนื่อง
ขณะที่ธุรกิจผลิตและจำหน่ายสินค้าประเภทเสื้อผ้ากีฬาภายใต้ลิขสิทธิ์นั้น ปัจจุบันบริษัท ดีเอ็นเอ สปอร์ต จำกัด ซึ่งเป็นบริษัทย่อย ได้มีการจำหน่ายเสื้อผ้าลิขสิทธิ์จากสโมรสรกีฬาดังจากต่างประเทศผ่าน Premium Outlet 3 สาขา (พัทยา อยุธยา และเขาใหญ่) และร้านค้า 2 ร้านค้า (โลตัสสาขาศรีนครินทร์ และ สาขาหางดง จังหวัดเชียงใหม่ ซึ่งในปี 60 บริษัทมีเป้าหมายที่จะเปิดร้านค้าเพิ่มเป็น 30 ร้านค้า และขยายใน outlet เพิ่มเป็น 10 outlet
นอกจากนี้ บริษัทยังเป็นผู้ให้บริการด้านเทคโนโลยีและการสื่อสารโทรคมนาคมแบบครบวงจร โดย บริษัท มายเน็ตเวิร์ค แอนด์ โซลูชั่น จำกัด ซึ่งเป็นบริษัทย่อย ได้มีการพัฒนาระบบสื่อสารผ่าน Application ที่จะทำให้การสื่อสารไร้พรมแดนด้วยราคาที่ต่ำ อีกทั้งยังมีแผนลงทุนขยายธุรกิจไปยังธุรกิจศูนย์ข้อมูล (Data center) ระบบชำระเงินแบบอิเล็กทรอนิกส์ (e-payment) ซึ่งเชื่อว่าในอนาคตธุรกิจดังกล่าวจะมีส่วนสำคัญที่จะเข้ามาสนับสนุนรายได้ของบริษัทอย่างมีนัยสำคัญ
ขณะที่โครงการลงทุนในธุรกิจจำหน่ายน้ำประปา หลังองค์การบริหารส่วนจังหวัดระยอง ได้มีมติเห็นชอบให้ บริษัท เสม็ดยูทิลิตี้ส์ จำกัด ซึ่งเป็นบริษัทย่อยในเครือของ DNA เป็นผู้ดำเนินการโครงการวางระบบประปา เพื่อบริหารจัดการน้ำบนพื้นที่เกาะเสม็ด เป็นระยะเวลา 25 ปีนั้น บริษัทอยู่ระหว่างจัดทำรายละเอียดแผนการลงทุน เพื่อนำเสนอเข้าสู่การพิจารณาของคณะอนุกรรมการองค์การบริหารส่วนจังหวัดระยอง ซึ่งคาดว่าจะเป็นช่วงไตรมาส 1/60 และคาดว่าจะเริ่มทำการก่อสร้างบนเกาะเสม็ดและพื้นที่ใต้ทะเล ได้ในช่วงไตรมาสที่ 2-3 ของปี 60 จากนั้นจะสามารถเริ่มจำหน่ายและรับรู้รายได้ในไตรมาส 4/60
“การดำเนินธุรกิจของบริษัทในตอนนี้ ถือว่ามีความชัดเจนมากขึ้น หลังจากที่เราได้มีการปรับโครงสร้างการดำเนินธุรกิจ โดนคุณสามารถ ฉั่วศิริพัฒนา ประธานกรรมการบริหาร จะกำกับดูแลธุรกิจด้านเอ็นเตอร์เทนเมนท์ ส่วนธุรกิจใหม่ของบริษัท ไม่ว่าจะเป็นธุรกิจโรงไฟฟ้าพลังงานทดแทนที่อยู่ระหว่างมองโอกาสที่จะเข้าลงทุน และธุรกิจบริหารจัดการน้ำ ธุรกิจเกี่ยวกับเทคโนโลยีการพัฒนาซอร์ฟแวร์ ทั้งนี้ บริษัทฯยังมีแผนลดขาดทุนสะสมลงให้ได้มากที่สุดเพื่อเพิ่มความเชื่อมั่นให้แก่ผู้ถือหุ้น” นายศิริศักดิ์ กล่าว